แนวโน้ม SET เช้านี้ซึมตัว รับปัจจัยลบรอบด้าน น้ำมันร่วง – โควิดระบาด – บาทอ่อน
แนวโน้ม SET เช้านี้ซึมตัว รับแรงกดดันราคาน้ำมันร่วงหลุด 70 ดอลล์ – โควิดในประเทศยังระบาดหนัก รวมถึงเงินบาทอ่อนค่ากดดัน Fund Flow แนะติดตามกระทรวงพาณิชย์จะแถลงตัวเลขเงินเฟ้อของไทยวันนี้

5 ส.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้มีโอกาสอ่อนตัวลง โดยคาดว่าจะได้รับแรงกดดันสำคัญจากราคาน้ำมันปรับลงค่อนข้างแรงจนหลุดระดับ 70 เหรียญสหรัฐ/บาร์เรล และสถานการณ์การแพร่ระบาดไวรัสโควิด-19 ในประเทศยังรุนแรง วันนี้ยอดผู้ติดเชื้อสูงกว่า 2 หมื่นรายทำนิวไฮอย่างต่อเนื่อง รวมถึงเงินบาทอ่อนค่ากดดัน Fund Flow ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก – ลบเล็กน้อย
อย่างไรก็ดี วันนี้ติดตามกระทรวงพาณิชย์จะแถลงตัวเลขเงินเฟ้อของไทย, การประชุมธนาคารกลางอังกฤษ (BoE), ตัวเลขผู้ขอรับสวัสดิการว่างงานรายสัปดาห์ของสหรัฐฯ ส่วนพรุ่งนี้ให้ติดตามตัวเลขจ้างงานนอกภาคเกษตรเดือน ก.ค.ของสหรัฐฯ
ทั้งนี้พร้อมให้แนวรับ 1,530 – 1,535 จุด ส่วนแนวต้าน 1,550 – 1,555 จุด
 
 